૨૦૦૯માં સ્નેક ટૅક્સૉનોમી (સાપની જુદી-જુદી પ્રજાતિઓને શોધવી)ના એક્સપર્ટ ડૉ. ગેર્નોટ વોગેલ સાપની એક પ્રજાતિના અભ્યાસ માટે બીએનએચએસમાં આવ્યા હતા. વરદ ગિરિએ તેમને બીએનએચએસના મ્યુઝિયમ ઉપરાંત આંબોલી, ગોવા અને કૅસલ રૉક (કર્ણાટક)ના સાપના કેટલાક નમૂના બતાવ્યા. ડેન્ડ્રેલાફિસ નામની સાપની એક પ્રજાતિ હજી આઇડેન્ટિફાય નહોતી થઈ. ડૉ. વોગેલે એ આઇડેન્ટિફાય કરી એટલું જ નહીં, ટૅક્સૉનોમીમાં વરદ ગિરિના યોગદાનને નવાજવા તેમણે આઇડેન્ટિફાય કરેલા ડેન્ડ્રેલાફિસને વરદ ગિરિનું નામ આપ્યું ‘ડેન્ડ્રેલાફિસ ગિરિ’. તેમણે સબમિટ કરેલા સાયન્ટિફિક પેપર્સમાં લખ્યું કે આ પ્રજાતિને અમે બીએનએચએસના હર્પેટોલૉજી (સર્પશાસ્ત્ર) વિભાગના ક્યુરેટર વરદ ગિરિને ડેડિકેટ કરી છે, કારણ કે ભારતના રેપ્ટાઇલ્સ વિશેની માહિતી એકઠી કરવામાં અને બીજા રિસર્ચરો માટે એ માહિતીને ઈઝીલી અવેલેબલ બનાવવામાં બહુ મોટું યોગદાન તેમણે આપ્યું છે.